b'\n_START_ARTICLE_\nHegra festning\n_START_SECTION_\nHegra i kamp\n_START_PARAGRAPH_\nHegra festning fikk en plass i historien i april/mai 1940 da 284 norske soldater og \xc3\xa9n kvinne, \xc2\xabLotta fra Hegra\xc2\xbb, Anne Margrethe Str\xc3\xb8msheim, under major Hans Reidar Holtermanns kommando tok den foreldede og nedlagte festningen i bruk og kjempet mot tyske okkupanter i 25 d\xc3\xb8gn. Festningen hadde sine viktigste skuddfelt rettet \xc3\xb8st\xc3\xb8ver, mot Sverige, og hadde s\xc3\xa5ledes minimal strategisk verdi under det tyske angrepet vestfra. Festningen kunne ha bist\xc3\xa5tt under en eventuell alliert innmarsj mot Stj\xc3\xb8rdal nordfra. Rekkevidden til kanonene var imidlertid for kort til beskytning av flyplassen p\xc3\xa5 V\xc3\xa6rnes, som var av avgj\xc3\xb8rende strategisk betydning for tyskerne under invasjonen. Likevel p\xc3\xa5f\xc3\xb8rte fors\xc3\xb8kene p\xc3\xa5 \xc3\xa5 innta festningen tyskerne store tap av mannskap og materiell, og den bandt opp tropper under felttoget i Norge._NEWLINE_Festningen ble besatt av Holtermann og en mindre styrke 10. april, som ledd i en tilbaketrekning etter at flyplassen ved V\xc3\xa6rnes m\xc3\xa5tte overgis mot en massiv overmakt. Festningen var da totalt nedsn\xc3\xb8dd og nediset, og omr\xc3\xa5det rundt festningen var gjengrodd. Forsvarerne var ikke kjent med befestningene, og de  oppdaget festningens utforming etter hvert som den ble gravd fram fra sn\xc3\xb8en. P\xc3\xa5 grunn av dyp sn\xc3\xb8 fant for \xc3\xb8vrig verken de norske eller tyske styrkene de mindre fortene p\xc3\xa5 Kleivplassen og Svart\xc3\xa5sen. Soldatene ble forlagt i de underjordiske tunnelene, og de r\xc3\xa5 og kummerlige forholdene t\xc3\xa6ret etter hvert p\xc3\xa5 helsen, slik at ved festningens overgivelse led de fleste av kraftig forkj\xc3\xb8lelse, bronkitt eller lungebetennelse._NEWLINE_Ved innrykk den 10. april var s\xc3\xa5 godt som alt inventar i festningen fjernet, men de demonterte kanonene og rikelig ammunisjon til disse var lagret p\xc3\xa5 festningen. I l\xc3\xb8pet av kort tid lyktes det \xc3\xa5 gj\xc3\xb8re festningen og skytset operativt, men proviant, forsyninger, h\xc3\xa5ndv\xc3\xa5pen og ammunisjon til disse m\xc3\xa5tte skaffes p\xc3\xa5 risikable ferder, tildels gjennom okkuperte omr\xc3\xa5der. Festningens besetning \xc3\xb8kte etterhvert som mobiliserte norske styrker str\xc3\xb8mmet til, men mange m\xc3\xa5tte avvises pga. mangel p\xc3\xa5 v\xc3\xa5pen og utstyr._NEWLINE_Opprinnelig var meningen \xc3\xa5 holde stand p\xc3\xa5 Hegra festning under mobiliseringen av lokale styrker, og man forventet at allierte styrker fra Namsos og \xc3\x85ndalsnes ville gjenerobre Trondheim og V\xc3\xa6rnes innen kort tid. Da disse operasjonene trakk ut i tid, ble kampen om Hegra festning en ren beleiringsoperasjon._NEWLINE_For \xc3\xa5 sikre forsyningene til festningen satte Holtermann opp en ytre forsvarslinje ved Hegra bru. Denne falt 15. april, da tyskerne innledet sitt f\xc3\xb8rste angrep rettet mot festningen. De norske troppene ble drevet tilbake, men de tyske styrkene ble stanset ved neste forsvarslinje, p\xc3\xa5 veien opp mot festningen. Tyske Gebirgsj\xc3\xa4gere (bergjegere) tok seg etterhvert opp mot festningen, og et stormingsfors\xc3\xb8k ble s\xc3\xa5vidt sl\xc3\xa5tt tilbake 17. april. Et enda st\xc3\xb8rre angrep var planlagt 18. april, men tett sn\xc3\xb8v\xc3\xa6r vanskeliggjorde koordineringen av angrepet, som igjen ble avverget._NEWLINE_Etter dette ble festningen hovedsakelig utsatt for artilleriangrep, uten avgj\xc3\xb8rende virkning, selv om vann- og str\xc3\xb8mforsyning ble brutt. Festningen besvarte ilden fra tysk artilleri, og satte flere tyske kanoner ut av spill. Imidlertid hadde tyskerne ogs\xc3\xa5 erobret et antall 12\xc2\xa0cm haubitser fra Artilleriregiment 3 i Trondheim, der de ogs\xc3\xa5 fant kart over festningens skuddfelter. Haubitsene ble plassert i dalen under festningen slik at de ikke kunne n\xc3\xa5s med festningens glattbane-kanoner, og kunne s\xc3\xa5ledes fortsette beskytningen uforstyrret fram til festningens overgivelse._NEWLINE_Festningen mistet helt sin strategiske betydning etter at de \xc3\xb8vrige norske og allierte styrkene i S\xc3\xb8r-Norge trakk seg ut eller la ned v\xc3\xa5pnene i begynnelsen av mai. Festningen var p\xc3\xa5 dette tidspunkt helt omringet, og provianten var i ferd med \xc3\xa5 ta slutt da styrken valgte \xc3\xa5 kapitulere 5. mai 1940 som den siste i S\xc3\xb8r-Norge. F\xc3\xb8r kapitulasjonen bes\xc3\xb8rget soldatene \xc3\xa5 f\xc3\xa5 \xc3\xb8delagt det meste av v\xc3\xa5pen og ammunisjon i festningsanlegget._NEWLINE_Ved overgivelsen talte styrken 189 mann og en kvinne: 14 offiserer, ett h\xc3\xa5ndverksbefal, sju sersjanter, en befalselev, seks korporaler, 161 menige og en hjelpes\xc3\xb8ster; Anne Margrethe Str\xc3\xb8msheim (senere gift Bang). Seks mann falt under kampene i og omkring festningen.\n_START_SECTION_\nForvaltning\n_START_PARAGRAPH_\nHegra festning er i dag fortidsminne som forvaltes av Forsvarsbygg. Det er opprettet museum p\xc3\xa5 stedet. Anlegget er intakt med skyttergraver, tunneler, ganger, oppholdrom, kommandot\xc3\xa5rn osv.'